南都赋
王仲敷 (Song)
洛阳王仲敷侍亲客于宋十有馀年矣。宋，南都也，山川城邑、人物风俗、禽兽草木，博观而穷览，粗得其凡焉。因藉华阳先生、涣上公子为问答以赋。词曰：华阳先生与涣上公子步于西山之隈，环于竹圃之左，曰：「美哉邈乎，土地之沃，人物之夥也」！公子喟然叹曰：「先生睹斯而已，独不闻往者之事欤？上自五帝，中接三代，下讫汉唐，目击而可知，指陈而可喻，请为先生言之。于显乐国，在睢之阳，其地则宋，其分则房。夏豫、周青，秦砀、汉梁，带以黍丘之野，包以阏伯之疆。盟猪出其右，汳水更其旁。涣、谷、濊、睢、漻、涞、逐、黄。从横驰骛，源分派张。过乎陨石之野，径乎龙丘之冈，行乎钓台之渚，出乎谷城之塘。上接大河，通于银潢，下达涡泗，汇于淮湘。漰湱喾灂，淼淼洋洋。㵗㶔𤃫𣸎，潏潏汤汤。若乃历华里，经汋陵，乘襄坞，陟贯城，傍空桐而过沙随，阶鸿口而升横亭。伊高辛之帝子，主大火而修祀。鄙葛伯之仇饷，猗汤征之攸始。嘉微子之启封，卒继承于商氏。访桐卢之两门，孰世远而难纪。企蒙城之故邑，怀漆园之傲吏；登北冈而远瞰，想桥公之德懿。铭三鼎与征钺，曾馀光之未坠。仰子乔之飙驭，世独尚其丘坟。临绘水而徙倚，诵相如之高文；閟双庙之灵宇，钦张、许之威神。忠义焕乎日月，世弥久而逾新；英风激于万代，如想见乎其人。观山川人物之旧，才得其凡而略之，仆固未能详也。若宫室苑囿之盛，池沼台榭之广，侈靡誇前，光辉绝后，惟梁孝王有足称者，仆愿继其说，而先生自览其切焉。汉有天下，至文而昌，九族敦序，帝室以光。乃命子武，俾侯于梁。惟梁大国，城四十馀，北限泰山之险，西界高阳之墟。禦备东南，则九州之奥区焉；广衍沃壤，则天下之膏腴焉。于是舍大梁之故土，卜睢阳之新都。傍漻城而连属，起甬道以萦纡，外广池洫，内经郭郛，陋九筵与百堵，法上国之规模。发小鼓以始倡，下节杵而和之，流乐府而度曲，岂馀音之独遗？于是乃作曜华之宫，儗阿房与林光，郁正殿之𡸖蔂，巍然起乎中央，散彤彩而浩涆，复炜炜以煌煌。惊虬龙于金楹，乍矫首以腾骧，轩鸾翥于飞甍，欲乘风而下翔。历太阶之宝砌，骈璧瑛与玉珰，光陆离而眩目，足几往而徜徉。旁有曲室，后连洞房，叫窱窈窕，仰不见阳。列方疏而散骑，玉女睨而悠飏。又有宴间之馆，寔曰忘忧。文章灏博、卓落瑰奇者，萃乎其中。贡以文鹿白鹤，参以渌酃细柳，间以连璋沓璧，缀以清管弱丝。东苑望囿，三百馀里。鵔鸃𪆐𪈟，山鹊野雉，守狗戴胜，鸲鹆翡翠，声音相闻，翱翔往来，万端鳞崒，不可胜记。其木则柽松楩楠，楸梧柘橿，欃檀木栏，栟榈豫章，华枫翠槐，古桧朱杨，云封雾锁，临谷被冈。其果则楂梨梬栗，素奈朱樱，紫枣来禽，吴橘楚橙。其草则蕙若兰茝，蘼芜荪茏，杜蘅菥蓂，江蓠芎藭，庭蕉耸绿，阶药翻红。糅以忘忧合欢之嘉植，杂以避暑延寿之芳丛，芬芬馥馥，蒙蒙芃芃。其竹则筼筜籦䈽，𥳕䇙篈篃，疏篁密筱，布垄夹池，檀栾蓊茸，婀娜陆离，露滋雪映，风靡云披。于是乎复道连绵，亘数千步，飞阁层楼，动以百数。望平台与离宫，瞟眇忘其何所。中有百灵，烟岚奇秀，表以落猿之岩，环以栖龙之岫，既盘纡以茀郁，亦映带其左右。面百尺之深潭，濑鸣玉之清溜，升望秦之峻岭，怀故关而回首。维彼蠡台，在城之西，势千仞而崛起，岂终日之可跻？攀未半而神悸，意欲下而复迷。惊斗杓之頫逼，颀霓鬣之下垂，疑真仙之攸馆，非人寰之所栖。屹清冷之对峙，复偃蹇以穹隆。上凭危槛之峥嵘，恍忽不知其几重；下瞰清渊之澄澈，金碧倒影乎其中。旁接雁池，绿争漪涟，秋浪涨雨，春波拍天。鹤洲背其后，凫渚面其前。棹女讴而荡桨，渔人集而叩舷。水禽则有鸊鷉鸨鹢，鴐鹅鹭鸥，凫雏鹤子，鹄侣鸿俦，翱翔𦒆𦑇，载沉载浮，既瀺灂而随波，暂蜚鸣而惊舟。水草则有荐苧薠莞，蒹葭蒲蒋，白蘋绿荇，芡实莲房。雨濯干而增绿，风翍华而吐芳。王临是国，绰有馀闲，思游东苑，纵猎乎其间。于是乘雕玉之舆，驯黄袅之马，纷万骑之徒，骛千乘之驾，服太阿之雄剑，靡彩虹之珠旂，鸣和鸾以玲珑，翳羽盖以葳蕤。安国奉辔，严忌附舆，扈从横出，并山之隅。左许少，右专诸，依冈为罝，因川为渔。奋骇百兽，电激雷驱，扼雄螭，蹴豪猪，𨎥犀犛，辚麇麌，轹游巂，躏駏驉。弓不妄发，应声而殊；铤不虚掷，洞胸穿腢。山殚谷尽，孑然无馀。于是梁王弭节而还，容与委蛇，徘徊往来，其乐未衰，相与宾客，复游于雁鹜之池。登龙舰，飞凤盖，钓锦鳞，出文贝，弋白鹇，挂黄鹤，鸧鸹下，、卓落。薄暮日斜，俛仰极乐。获兽之多，弋禽之众，子虚之所遗，西宾之所略也。驰骋少怠，明日乃宴于平台。召相如，延邹、枚，绮席列，雕屏开，脍猩唇，炙豹胎，酌金浆之酎，觞缥玉之醅。吹紫凤之箫，击灵鼍之鼓，聆辽滇之歌，睇巴渝之舞。又有邯郸曼姬，燕代丽女，轻袪靓妆，绰约媚妩，明眸微睨，色授神予。于是众客皆醉，颓然忘归，浩歌起舞，献寿考无疆之诗曰：『君王渊穆德日跻，间暇游宴乐无涯。愿千秋兮万岁，常与日月争光辉』」。先生曰：「噫！公子何谓兹邪？若公子，所谓重耳而轻目，荣古而陋今，胶以人物之陈迹，炫以山川之旧经，又乌睹大宋之盛乎！夫大宋之开基也，肇自商丘，大启土宇。创洪图而遗亿代，一帝统而超邃古。万国被德泽，四裔畅皇武。西荡巴蜀，东澹海漘，北指幽蓟，南曜朱垠。天乙七十里而兴王，姬周三十世而卜宅，曾何足云！至于祥符之际，累盛而重熙，增太山之高，禅梁父之基。神祇安妥，日星光辉，宝符瑞应，萃乎斯时。于是巡方县，幸亳社，动天辂，备法驾，海夷献珍，黄云覆野。就见百年，存问鳏寡，明壹法度，赦宥天下。当是时也，翠华回驭，龙旆载扬，乃眷兹土，如归故乡。观紫气于芒山，辨白水于南阳，洒翔鸾之神翰，掞鸿藻之天章。于是建南京，陪上国，首诸夏，作民极，对列乎浚郊，相辉乎洛宅。颁庆洞开，归德峻峙。若阊阖之特闱，连馺娑与枍指。伟宫室之光明，仰觚棱之神丽。俭不至陋，奢不逾侈。旁立原庙，岿嶵穹崇。殿实有三，一祖二宗，显文谟而承武烈，弥万祀而无穷。观其英豪之域，冠盖相望，元勋隽老，五姓寔昌。蹈先生之学舍，溢诵声以洋洋。敬郑公之硕德，仰文正之馀芳。俯浪宕之旧渠，回伊洛之清流，酾江吴之漕粟，浮宝鹢之千舟。若乃昭仁、崇礼、回鸾、祥辉，连阛带阓，列隧通畿。万商千贾，鳞集羽归，星布纤丽，山积瑰奇，来不可抑，往不可羁。南獠蛮而东濊貊，纷大贝与明玑。其军旅则棘门细柳，连总百营，驭以骁将，厉以犀兵。时以蒐狝之际，阵以鱼丽之形。扼一都之冲会，耀万里之天声。其原野则田畴弥望，不可计数，浸以曜渔之源，被以沃壤之土。举趾即云，荷锄乃雨，芃芃离离，禾麦稷黍。其亭馆，内之则有流觞渌波，桧阴四合，照碧妙峰，武备道接；外之则有朝雨暮云，暖风残月。又有玉觞金缕，光华宴喜，嘶马落帆，芳草柳枝之列，联观光与望云，指中天之巍阙。其池沼则东西二湖，𭲟𭲟迢迢，水澄似镜，波泛如潮。窥驯鹭于别渚，识海雁于旧桥。尔乃金鱼分籥，玉麟剖符，命夫辅弼耆德，侍从鸿儒，镇抚东土，保釐此都。视先王之遗民，爱风俗之安舒。乘剸繁之多裕，觉坐啸而有馀。陟高台而环望，悟神意之自如；临绿水而暂止，疑放旷于江湖。若予之所举，仅知其髣髴，十分未得其一隅。吾子徒闻孝王之遗风旧迹，不睹大宋之丰功伟烈也；徒诧梁国故墟之名，不知艺祖兴王之实也；徒誇兔园之大、雁沼之广，不识原庙之尊、帝宫之美也。曜华故基，鞠为茂草，孰若都城佳气，郁与云翔；诸侯僭上，游宴无度，孰若天子巡守，动静有常；珍怪之玩，奇木异卉，孰若农夫之庆，黍稷稻粱」？先生之言未终，公子矍然若惊，惘然若醒，茫然若有所失者。既而幡然改曰：「鄙哉，予乎！嗟予舍近而取远，习迷而遂非，其亦久矣。先生博我以皇道，宏我以王圻，使数十年所眩曜，释焉无疑。仆虽不敏，请终身而诵之」。先生于是作歌以遗焉，其辞曰：翼翼神都，皇祖起焉。煌煌巍阙，真人巡焉。有睟其容，三殿位焉。于万斯年，天子明焉。